ভারতে প্রথম দূত পাঠাল তালিবান সরকার! কে এই নূর আহমেদ নূর?

ওয়েব ডেস্ক: ক্ষমতা দখলের পর এই প্রথম ভারতে কূটনৈতিক দূত (Envoy) পাঠাল আফগানিস্তানের (Afghanistan) তালিবান সরকার (Taliban Government)। নয়াদিল্লির আফগান দূতাবাসে নতুন দায়িত্ব পেলেন নূর আহমেদ নূর (Noor Ahmed Noor)। আগে আফগানিস্তানের বিদেশ মন্ত্রকের ‘ফার্স্ট পলিটিক্যাল ডিরেক্টর’ পদে কাজ করেছেন তিনি। আর এবার সে দেশের দূত হিসেবে ভারতের রাজধানীতে নিয়োগ করা হল তাঁকে।

গত কয়েকমাসে মানবিক সহায়তা ও স্বাস্থ্য খাতে ভারতের সঙ্গে সহযোগিতা বাড়ানোর চেষ্টা চালাচ্ছে তালিবান সরকার। গত ২০ ডিসেম্বর আফগানিস্তানের স্বাস্থ্যমন্ত্রী মাওলবি নূর জালাল জালালি জানান, পাকিস্তানের সঙ্গে সম্পর্কে অবনতি হওয়ায় আফগানিস্তানের জন্য ওষুধ ও ফার্মাসিউটিক্যাল সামগ্রীর চাহিদার পূরণের ক্ষেত্রে একটি গুরুত্বপূর্ণ অংশীদার হয়ে উঠছে ভারত। তার কয়েকমাস পরেই এ দেশে দূত পাঠাল আফগান সরকার।

আরও পড়ুন: পাকিস্তানি যুদ্ধবিমান কিনছে বাংলাদেশ! হুঁশিয়ারি ভরতের

উল্লেখ্য, গত অক্টোবরেই আফগানিস্তানের বিদেশমন্ত্রী আমির খান মুত্তাকি প্রথমবারের মতো ভারতে আসেন। এরপর নভেম্বরে আফগান বাণিজ্য ও শিল্পমন্ত্রী আলহাজ নূরুদ্দিন আজিজি জানান, ভারত ও আফগানিস্তানের মধ্যে দীর্ঘদিনের ভিসা সংক্রান্ত জটিলতা মিটেছে। ফলে এখন আফগান নাগরিকরা চিকিৎসা ও ব্যবসার উদ্দেশ্যে ভারতীয় ভিসা পেতে পারবেন।

এই প্রেক্ষাপটে আফগান দূত হিসেবে নূর আহমেদ নূরের নিয়োগ দুই দেশের মধ্যে নতুন কূটনৈতিক উদ্যোগের ইঙ্গিত দিচ্ছে। মানবিক সহায়তা, স্বাস্থ্য ও সরকারি পর্যায়ের আদান-প্রদানের মাধ্যমে ভারত ও আফগানিস্তান সম্পর্কের একটি নতুন অধ্যায়ে প্রবেশ করতে চলেছে বলেই মনে করছে কূটনৈতিক মহল।